Diari Oficial de la Generalitat Valenciana


Sumari del DOGV 9986, del 18-11-2024 (2024/11003)

RESOLUCIÓ de 24 d'octubre de 2024, de la Gerència del Departament de Salut València-La Fe, que determina l'aprovació de les actuacions administratives automatitzades per a la realització de còpies electròniques autèntiques i aprova l'ús de l'aplicació que farà ús del segell electrònic del departament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9986

Data del DOGV
:   18-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11785

CVE
:   LPZY-S-3690-60272

Data del document
:   24-10-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública

La Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP), i la Llei 40/2015, d'1 d'octubre, de règim jurídic del sector públic (d'ara en avant, LRJSP), consagren el dret de les persones a relacionar-se per mitjans electrònics amb les administracions públiques i reforcen l'ús de les tecnologies de la informació i les comunicacions (TIC) en les administracions públiques, tant per a millorar l'eficiència de la seua gestió com per a potenciar i afavorir les relacions de col·laboració i cooperació entre elles. En este context, tant l’LRJSP com el seu desplegament mitjançant el Reial Decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics (d'ara en avant, RD 203/2021), regulen les actuacions administratives automatitzades. En concret, l'article 27.2 de l’LPACAP habilita l’Administració per a realitzar còpies autèntiques mitjançant actuació administrativa automatitzada.

L'esmentada LRJSP definix en l'article 41 l'actuació administrativa automatitzada com qualsevol acte o actuació que realitza íntegrament a través de mitjans electrònics  una administració pública en el marc d'un procediment administratiu i en què no haja intervingut de manera directa un empleat públic. D'acord amb este precepte, l'article 13 de l’RD 203/2021 establix que la tramitació electrònica d'una actuació administrativa podrà dur-se a terme, entre altres formes, de manera automatitzada. En l'àmbit autonòmic esta possibilitat s'arreplega en l'article 77 del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana (d'ara en avant, Decret 220/2014), que permet expressament a l’Administració de la Generalitat realitzar actuacions administratives automatitzades, entre altres supòsits, per a certificar les dades, actes, resolucions o acords que consten en els seus sistemes d'informació; i disposa que l'actuació administrativa automatitzada no afecta la titularitat de la competència dels òrgans administratius i la seua utilització en garantirà en tot cas la identificació i l’exercici.

En cas d'actuació administrativa automatitzada, i de conformitat amb el que es disposa en l'article 41 de la Llei 40/2015, haurà d'establir-se, prèviament, l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és el cas, auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.

Respecte al sistema de firma electrònica, l'article 42 de la Llei 40/2015 establix, en l'exercici de la competència en l'actuació administrativa automatitzada, la possibilitat d'usar com a sistema de firma electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat, que reunisca els requisits exigits per la legislació de firma electrònica. El desplegament reglamentari establit en l'article 20 de l’RD 203/2021 es pronuncia en termes similars.

En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, conté en el seu títol VI normes sobre l'administració electrònica, i disposa en el seu article 78 que els sistemes o aplicacions informàtiques que hagen de ser utilitzats per a la gestió d'actuacions administratives automatitzades hauran de ser prèviament aprovats mitjançant una resolució de l'òrgan administratiu que tinga atribuïda la competència per a la resolució del procediment, després de l’informe d'administració electrònica previ dictat segons l'article 94 d’este decret, i el contingut del qual serà vinculant. A més, la resolució o orde aprovatòria del sistema o aplicació informàtica haurà d'establir l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és el cas, auditoria del sistema d'informació i del seu codi font, i indicar l'òrgan que ha de ser considerat responsable a l'efecte d'impugnació.

Mitjançant la Resolució de 18 de maig de 2022, de la Conselleria de Sanitat, es va crear el segell electrònic per al Departament de Salut València-La Fe, per a actuació administrativa automatitzada, com a sistema de firma electrònica per a garantir l'autenticitat i la integritat dels documents en les actuacions administratives automatitzades realitzades en l'exercici de les competències d’este departament de salut. Així mateix, es va aprovar l’actuació administrativa automatitzada del Procediment de Digitalització de Documentació del Servei de Protecció Radiològica i es va establir que les aplicacions informàtiques que hagen de ser utilitzades per a la gestió d'actuacions administratives automatitzades en l'àmbit de competències pròpies del Departament de Salut València-La Fe hauran de ser prèviament aprovades mitjançant la resolució del titular de la Gerència del Departament de Salut València-La Fe, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, d'acord amb la normativa en matèria d'administració electrònica de la Comunitat Valenciana, que s’haurà de sol·licitar per conducte de la Subsecretaria.

Respecte de la competència per al procediment de digitalització, l'article 27, apartat 2, de la Llei 3/2005, de 15 de juny, de la Generalitat, d'arxius, establix que els centres sanitaris i els centres docents de titularitat de la Generalitat tindran els seus propis arxius, així com el Decret 50/2018, de 27 d'abril, del Consell, pel qual es regula la gestió documental, l'organització i el funcionament dels arxius de la Generalitat.

Amb data 3 d'octubre  de 2024, s'emet informe favorable de coordinació informàtica per part de la Secretaria Autonòmica de Planificació, Informació i Transformació Digital al projecte de resolució d'esta Gerència del Departament de Salut València-La Fe per a l'aplicació del segell electrònic a les actuacions administratives automatitzades plantejades.

Tenint en compte les competències que establixen la Llei 14/1986, de 25 d'abril, general de sanitat; la Llei 10/2014, de 29 de desembre, de la Generalitat, de salut de la Comunitat Valenciana, i el Decret 30/2012, de 3 de febrer, del Consell, pel qual es modifica l'estructura, les funcions i el règim retributiu del personal directiu d'institucions sanitàries de la Conselleria de Sanitat, que en l'article 3.1 d'este últim establix com a personal directiu de departament la gerència de departament. Correspon a la persona titular de la Gerència la responsabilitat màxima sobre la direcció i gestió de tots els recursos assistencials del departament de salut.

En virtut d’això anterior,

RESOLC

*Primer. Objecte de la resolució*

L'aprovació de les actuacions administratives automatitzades de la Gerència de l'Àrea de Salut València - La Fe i la implementació del sistema informàtic que farà ús del segell electrònic del departament, com a firma electrònica per a la identificació i l'autenticació de l'exercici de la seua competència.

*Segon. Actuacions administratives automatitzades*

Els procediments respecte als quals ostenta la competència funcional este departament de salut i que suposen actuacions administratives automatitzades de la Gerència del Departament de Salut València-La Fe, als quals serà aplicable el segell electrònic del departament són els següents:

1. Generació de còpies electròniques autèntiques d'expedients originals en paper del departament de personal.

2. Generació de còpies electròniques autèntiques de documents originals procedents dels empleats i d'altres persones jurídiques.

3. Generació de còpies electròniques autèntiques d'expedients originals en paper de la Unitat de Documentació Clínica i Admissió.

4. Generació de còpies electròniques autèntiques de documents originals procedents de pacients i d'altres persones jurídiques.

En annex únic a la present resolució apareixen els procediments als que es podrà aplicar el segell electrònic autoritzats per resolucions anteriors.

*Tercer. Òrgans competents*

La Subdirecció Econòmica de Personal del departament de salut serà la responsable de la utilització del segell electrònic en les actuacions administratives automatitzades que duga a terme en l'àmbit de la seua competència.

El Servici de Documentació Clínica i Admissió del departament de salut serà el responsable de la utilització del segell electrònic en les actuacions administratives automatitzades que duu a terme en l'àmbit de la seua competència.

Així mateix, la Gerència serà considerada responsable a l'efecte d'impugnació de les actuacions automatitzades definides en l'apartat segon d'esta resolució i firmades amb este segell electrònic.

La definició de les especificacions, programació, manteniment, supervisió i control de qualitat i, si és el cas, auditoria del sistema d'informació i del seu codi font corresponen a l'òrgan amb competències en sistemes d'informació del Departament de Salut València-La Fe.

*Quart. Verificació del certificat*

La verificació del certificat, així com la dels documents generats que incloguen el segell electrònic, podrà realitzar-se a través de l'Agència de Tecnologia i Certificació Electrònica-ACCV, així com a través del servici VALIDE de la plataforma de validació de certificats de l'Administració General de l'Estat, en la següent adreça electrònica: <https://valide.redsara.es/valide/>

*Quint. Publicitat*

Esta resolució es publicarà en el *Diari Oficial de la Generalitat Valenciana*  i estarà disponible en la seu electrònica de la Generalitat Valenciana.

*Sext. Entrada en vigor*

Esta resolució produirà efectes a partir de l'endemà de la publicació en el *Diari Oficial de la Generalitat Valenciana*.

Contra esta resolució, que no posa fi a la via administrativa, es pot interposar un recurs d'alçada davant la Secretaria Autonòmica de Sanitat, en el termini d'un mes comptat des de l'endemà de la publicació en el *Diari Oficial de la Generalitat Valenciana*, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.

ANNEX

*Actuacions administratives automatitzades aprovades per al segell del Departament de Salut València-La Fe*

Per Resolució de 18 de maig de 2022, de la Conselleria de Sanitat Universal i Salut Pública, per la qual es crea el segell electrònic per al Departament de Salut València-La Fe, per a actuació administrativa automatitzada:

1. Procediment de Digitalització de documentació del Servei de Protecció Radiològica

  

València, 24 d'octubre de 2024

José Luis Poveda Andrés

Gerent